Μαρία Κορινθίου

Η Μαρία Κορινθίου (Αθήνα, 30 Δεκεμβρίου 1979) είναι Ελληνίδα ηθοποιός, συγγραφέας και συνιδιοκτήτρια εταιρείας παραγωγής.

Πρώτα Χρόνια
Γεννήθηκε στις 30 Δεκεμβρίου 1979 στην Αθήνα και μεγάλωσε στη περιοχή του Παλαιού Ψυχικού. Έχει καταγωγή από την Τήνο και τη Μικρά Ασία, καθώς και ρίζες από τη Βενετία. Σε ηλικία 18 ετών, εγκαταστάθηκε στις Ηνωμένες Πολιτείες Αμερικής όπου σπούδασε αρχικά TV Broadcasting στο College of Communication στη Μασαχουσέτη και έπειτα υποκριτική & φωνητική στο The Acting Studio της Νέας Υόρκης. Όσο ήταν στην Αμερική, έπαιξε σε μια διαφήμιση για εταιρία αυτοκινήτων.

Το 2004 επέστρεψε στην Ελλάδα και ξεκίνησε να παρουσιάζει την ραδιοφωνική εκπομπή «Breakfast στα FM» με τον Μιχάλη Τσαουσόπουλο στον Athens DeeJay 95,2.

Καριέρα
Τηλεόραση
Το τηλεοπτικό της ντεμπούτο ως ηθοποιός, έγινε το 2006, μέσα από την δραματική σειρά του Μανούσου Μανουσάκη, «Κρυφά μονοπάτια» στον ΑΝΤ1. Ακολούθησε ένα μικρό πέρασμα από την κωμική σειρά «Ήρθε κι έδεσε» την ίδια χρονιά, ενώ τη σεζόν 2006-07 συμμετείχε σε κάποια επεισόδια της σειράς «Singles 2». Ο πρώτος της πρωταγωνιστικός ρόλος ήρθε τη σεζόν 2007-08 στην δραματική σειρά «Ο Γητευτής» στον ΑΝΤ1. Εκεί υποδύθηκε την Χρυσάνθη ενώ συμπρωταγωνίστησε μαζί με τους Αλέξανδρο Σταύρου, Ιωσήφ Μαρινάκη και Μπέτυ Λιβανού.

Το 2008 ακολούθησαν τρεις ακόμη τηλεοπτικές συμμετοχές. Αρχικά, πρωταγωνίστησε μαζί με τον Φίλιππο Σοφιανό σε μία ιστορία της σειράς «Αληθινοί έρωτες», έπαιξε σε ένα επεισόδιο της κωμικής σειράς «Coupling» στον ΑΝΤ1, ενώ έκανε μία guest εμφάνιση στην σειρά της Μυρτώς Κοντοβά, «Υπέροχα πλάσματα» υποδυόμενη τον εαυτό της. Το καλοκαίρι του ίδιου έτους εμφανίστηκε στη σκηνή των Mad Video Music Awards με τους Goin' Through και Θανάση Τσαλταμπάση, ερμηνεύοντας το τραγούδι «301 και σήμερα», διαφημίζοντας έτσι την ταινία «Ι-4: Λούφα και απαλλαγή». Τη σεζόν 2010-11 συμμετείχε στο μουσικό σόου του MEGA, «Just the 2 Of Us», έχοντας ως coach τον ράπερ BO, καταλαμβάνοντας τελικά τη 12η θέση.

Μετά από μεγάλη τηλεοπτική αποχή, επέστρεψε το 2013, κάνοντας μία guest εμφάνιση στο τελευταίο επεισόδιο της σειράς «Πίσω στο σπίτι». Ακολούθησε η συμμετοχή της σε μία ιστορία της σειράς του Epsilon TV, «Στο ράφι» την ίδια χρονιά. Το 2014 εμφανίστηκε στην σειρά «Τρίχες» του ΑΝΤ1 ενώ τη σεζόν 2014-15 είχε πρωταγωνιστικό ρόλο στην σειρά «Όρκος Σιωπής» στο STAR. Μετά από την πρόωρη ολοκλήρωση της σειράς, τον Ιανουάριο του 2015, εντάχθηκε στο πρωταγωνιστικό καστ της σειράς του ΑΝΤ1, «Ρουά Ματ» για δύο τηλεοπτικές σεζόν. Το 2016 εμφανίστηκε στο «MadWalk - The Fashion Music Project» όπου μαζί με τις Josephine και Έλενα Τσαγκρινού ερμήνευσαν το τραγούδι «All About That Bass». Το 2017 παρουσίασε μαζί με τον Giorgio Spanakis την ολιγόλεπτη εκπομπή μαγειρικής «Saltsa Mia» στο MEGA. Την ίδια χρονιά συμμετείχε στην σειρά του ΑΝΤ1, «Κάτι χωρισμένα παλικάρια». Το 2018 συμμετείχε στο σόου χορού του ΑΝΤ1, «Dancing with the Stars» με παρτενέρ τον Ηλία Μπούτση, κατακτώντας την 8η θέση. Το 2021 έπαιξε στην σειρά του ΑΝΤ1, «Το καφέ της Χαράς» και το 2022 συμμετείχε στο σόου του ΣΚΑΪ, «The masked Singer».

Τη σεζόν 2022-23 συμμετείχε στην εκπομπή «Το Πρωινό» του ΑΝΤ1, ως συμπαρουσιάστρια του Γιώργου Λιάγκα, ωστόσο αποχώρησε πριν το τέλος της σεζόν.

Θέατρο
Η πρώτη της εμπορική θεατρική εμφάνιση έγινε τη σεζόν 2009-2010 με την παράσταση «Φόνος Μετά Μουσικής» (σκην. Γιάννη Διαμαντόπουλου) στο Θέατρο Αθηναΐς. Ακολούθησαν οι παραστάσεις «50 χρόνια έρωτας» τη σεζόν 2010-2011 στο Doors Bar-Restaurant, «Η Παναγία των Παρισίων» (σκην. Χάρη Βορκά) τη σεζόν 2011-2012 στο Θέατρο Ορφέας, «Άνω Κάτω» (σκην. Γιάννη Αϊβάζη) τη σεζόν 2014-2015 στο Θέατρο Βεάκη, «Μια Πεντάμορφη... Τέρας» (σκην. Γιάννη Μιχαήλ) τη σεζόν 2015-2016 στο Θέατρο Αθηνά, «Άντρες έτοιμοι για όλα» (σκην. Μιχάλη Ρέππα - Θανάση Παπαθανασίου) τη σεζόν 2015-2016 στο Θέατρο Λαμπέτη, «Ένα εξοχικό παρακαλώ» (σκην. Βασίλη Θωμόπουλου) το καλοκαίρι του 2016 στο Θέατρο Αθηνά, «Πετάει Πετάει» (σκην. Γιώργου Βάλαρη) τη σεζόν 2016-2017 στο Θέατρο Χυτήριο, «Γοργόνες και Μάγκες» (σκην. Γιώργου Βάλαρη) τη σεζόν 2017-2018 στο Θέατρο Broadway, «Η νεράιδα και το παλικάρι» (σκην. Γιώργου Βάλαρη) τη σεζόν 2018-2019 στο Θέατρο Broadway, «Jordan» (σκην. Γιάννη Αϊβάζη) από το 2019 έως το 2023 σε διάφορα θέατρα και «Ο τελευταίος χορός» (σκην. Ρέινας Εσκενάζυ) τη σεζόν 2024-2025 στο Ίδρυμα Μιχάλης Κακογιάννης.

Κινηματογράφος
Έκανε το κινηματογραφικό της ντεμπούτο το 2008, στο ερωτικό θρίλερ «Deep end» μαζί τους Αλέκο Συσσοβίτη, Ναταλία Λιονάκη και Κώστα Σόμμερ. Στην ταινία, εκτός από τον πρωταγωνιστικό ρόλο της Ινούς, ερμήνευσε και το soundtrack, με τίτλο «Ready for Love». Την ίδια χρόνια ακολούθησε η κωμωδία «Ι-4: Λούφα και απαλλαγή» και πάλι με πρωταγωνιστικό ρόλο.

Το 2010 συμμετείχε στην ταινία ντοκιμαντέρ «Το σινεμά γυμνό». Το 2011 υποδύθηκε την Έλενα στην κωμωδία «Μια φορά και ένα... μωρό», ενώ το 2013 έλαβε μέρος στην αμερικανική παραγωγή «Santorini Blue».

Το 2022 ανέλαβε την οργάνωση και διεύθυνση παραγωγής της ταινίας «Abyss In» (σκην. Γιάννη Αϊβάζη).

Άλλες ασχολίες
Maria Korinthiou Collection
Το 2018 ξεκίνησε τη δική της σειρά γυναικείων ρούχων, με την επωνυμία «Maria Korinthiou Collection» σε συνεργασία με την εταιρία ένδυσης «Parizianista».

Συγγραφή
Το 2019 εκδόθηκε το πρώτο της παιδικό βιβλίο, με τίτλο «Η Παραμυθοποιός». Στην εικονογράφηση του βιβλίου συμμετείχε και η κόρη της, Ισμήνη Αϊβάζη.

AIKOR Productions
Μαζί με τον Γιάννη Αϊβάζη έχει ιδρύσει εταιρία παραγωγής, την «AiKor Productions», η οποία δραστηριοποιείται στον χώρο του θεάτρου, του κινηματογράφου και εκδίδει περιοδικά.

Προσωπική ζωή
Οικογένεια - Σχέσεις
Τον Ιανουάριο του 2008 ξεκίνησε τη σχέση της με τον ηθοποιό Γιάννη Αϊβάζη και λίγους μήνες αργότερα, στις 18 Νοεμβρίου 2008, γεννήθηκε η κόρη τους, Ισμήνη. Το ζευγάρι παντρεύτηκε στις 15 Σεπτεμβρίου 2010. Τον Αύγουστο του 2024 γνωστοποιήθηκε στα ΜΜΕ ο χωρισμός τους και σχεδόν έναν χρόνο αργότερα, τον Ιούλιο του 2025, επισημοποιήθηκε το διαζύγιο τους.

Τον Ιούλιο του 2025 ανακοινώθηκε η σχέση της με τον επιχειρηματία Γιώργο Καραθανάση.

Έχει δύο αδελφούς, τον Αντώνη (γενν. 1975) και τον Γιάννη (γενν. 1985).

Παραπομπές

Κατηγορία:Ελληνίδες ηθοποιοί τηλεόρασης
Κατηγορία:Ελληνίδες ηθοποιοί θεάτρου
Κατηγορία:Ελληνίδες ηθοποιοί κινηματογράφου